Diari Oficial de la Generalitat Valenciana


Sumari del DOGV 9993, del 26-11-2024 (2024/12488)

RESOLUCIÓ de 11 de setembre de 2024, de la Direcció General d’Energia i Mines, per la qual s’accepta el desistiment de la sol·licitud presentada per Solar Acamar Requena, SLU, d’autorització d’implantació en sòl no urbanitzable, autorització administrativa prèvia i autorització administrativa de construcció, corresponent a la central fotovoltaica Solar Fotovoltaica Requena 3, d’11,7 MW de potència instal·lada, situada a Requena, i la seua infraestructura exclusiva d’evacuació. Expedient ATALFE/2020/88.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9993

Data del DOGV
:   26-11-2024

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2024/12305

CVE
:   VVSB-Q-4528-53943

Data del document
:   11-09-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

*Antecedents*

Sol·licitud

Solar Acamar Requena, SLU, va presentar una instància davant del registre telemàtic de la Generalitat Valenciana, en data 13 de novembre de 2020, en la qual sol·licita l’autorització d’implantació en sòl no urbanitzable, l’autorització administrativa prèvia, l’autorització administrativa de construcció i l’avaluació d’impacte ambiental per a la instal·lació d’una central fotovoltaica, denominada «Solar Fotovoltaica Requena 3», a Requena (València), per a la sol·licitud d’autorització administrativa prèvia i de construcció de la instal·lació de producció d’energia elèctrica següent:

Sol·licitant: Solar Acamar Requena, SLU (Q77567503).

Potència dels mòduls fotovoltaics: 39,99 MW.

Potència nominal: 35,09 MW.

Denominació de la instal·lació: Solar Fotovoltaica Requena 3.

Tecnologia: fotovoltaica.

Municipi/s (província/es): Requena (València).

Ubicació dels grups generadors: polígon 94, parcel·les 1, 8, 9, 10 i 11, a Requena.

Ubicació de l’evacuació: polígon 94, parcel·les 7, 12 i 123, a Requena.

S’incoa l’expedient ATALFE/2020/88 pel Servici Territorial d’Indústria, Energia i Mines de València.

La central fotovoltaica objecte d’este expedient evacuarà mitjançant les línies subterrànies de mitjana tensió de 30 kV fins a la subestació Requena Colectora Sur 132/30 kV, que ja no és objecte d’este expedient, la qual es connectarà, per mitjà d’una línia aèria de 132 kV, a la subestació Promotores Requena Renovables 400/132 kV, i esta es connectarà, finalment, a la xarxa de transport en la subestació Requena 400 kV, titularitat de Redes Eléctrica de España SAU.

Admissió a tràmit

En data 23 de desembre de 2020, consta l’acord d’admissió a tràmit del Servici Territorial d’Indústria, Energia i Mines de València de la sol·licitud d’autorització administrativa prèvia i de construcció, únicament als efectes del que s’estipula en l’article 1 del Reial Decret llei 23/2020, de 23 de juny, pel qual s’aproven mesures en matèria d’energia i en altres àmbits per a la reactivació econòmica.

El titular procedix al pagament de la taxa administrativa en data 8 de gener de 2021, i presenta la documentació complementària en diferents dates de maig, juny, octubre i novembre de 2021.

Informació pública

En dates 17 i 21 de desembre 2021, es publica en el *Diari Oficial de la Generalitat Valenciana*  i en el *Butlletí Oficial de la Província de València*, respectivament, l’«Anunci pel qual se sotmeten a informació pública les sol·licituds d’autorització d’implantació en sòl no urbanitzable, autorització administrativa prèvia i autorització administrativa de construcció», i es posa la documentació a la disposició del públic en general, en la seu electrònica de la llavors Conselleria d’Economia Sostenible, Sectors Productius, Comerç i Treball. Simultàniament, es trasllada una consulta sobre el projecte a l’Ajuntament de Requena, el Servici de Patrimoni Cultural, l’Àrea d’Indústria i Energia de la Delegació de Govern a la Comunitat Valenciana, la Subdirecció General de Mobilitat de la Conselleria de Política Territorial, Obres Públiques i Mobilitat, la Subdirecció General d’Urbanisme, Subdirecció General d’Ordenació del Territori i Paisatge, el Servei de Prevenció d’Incendis Forestals, el Servici Territorial d’Agricultura, la Subdirecció General d’Emergències, la Confederació Hidrogràfica del Xúquer, OA, l’Àrea de Carreteres de la Diputació Provincial de València, el Servei de Gestió d’Espais Naturals Protegits, Red Eléctrica de España, SAU, Iberdrola Distribución Eléctrica, SAU, la Demarcació de Carreteres de l’Estat a la Comunitat Valenciana, Empresa General Valenciana del Agua, SA (EGEVASA), la Direcció General de Medi Natural i la Direcció General de Política Territorial i Paisatge, perquè presten la seua conformitat o l’oposició a la instal·lació. Tot això, d’acord amb el que es disposa en els articles 23, 24 i 25 del Decret llei 14/2020, de 7 d’agost, de mesures per a accelerar la implantació d’instal·lacions per a l’aprofitament de les energies renovables per l’emergència climàtica i la necessitat de la urgent reactivació econòmica.

Informe desfavorable d’Infraestructura Verda i Paisatge

En data 11 d’abril de 2022, s’emet un informe desfavorable per part del Servici d’Infraestructura Verda i Paisatge, el qual pertany a la Direcció General de Política Territorial i Paisatge.

Este informe, preceptiu i vinculant, que ha de ser favorable en els termes que preveu l’apartat 1 de l’article 25 del Decret llei 14/2020 a l’efecte de poder atorgar les autoritzacions, la concessió de les quals correspon a la Conselleria competent en matèria d’energia, indica que «[…] es considera que la planta, tal com s’ha plantejat, resultarà inviable, ja que incomplix directament l’article 8.3.a i l’article 10.1.a del Decret llei 14/2020, de 7 d’agost, del Consell, de mesures per a accelerar la implantació d’instal·lacions per a l’aprofitament de les energies renovables per l’emergència climàtica i la necessitat de la urgent reactivació econòmica».

Tràmit d’audiència

Vist l’informe mencionat, es va concedir un tràmit d’audiència al sol·licitant perquè en deu dies al·legara el que estimara convenient, que es va notificar el 17 de maig de 2022.

En data 20 de maig de 2022, el titular sol·licita, a l’empara del que disposa l’article 32 de la Llei 39/2015, d’1 d’octubre, del procediment administratiu comú de les administracions públiques, l’ampliació del termini, a fi d’omplir el tràmit citat degudament; i això, en correspondència amb el fet que l’informe tracta de qüestions tècniques complexes, la contestació de les quals podria no poder-se atendre en el termini originari donat.

Sol·licitud de declaració de projecte prioritari energètic

En data 7 de juny de 2022, el titular sol·licita la declaració del projecte com a prioritari energètic, en virtut del que s’establix en l’article 3 del Decret llei 14/2020, de 7 d’agost, així com que se suspenga el procediment fins que es resolga esta sol·licitud. Presenta també documentació en resposta a l’informe desfavorable en matèria de territori i paisatge.

Traslladada la sol·licitud i la resposta al Servici d’Infraestructura Verda i Paisatge, i es rep un nou informe per part d’este, de data 6 de setembre de 2022, en el qual indica que «[…] Quant a la declaració de projecte prioritari energètic, de moment no consta que s’haja declarat així. En tot cas, cal advertir que, d’acord amb este mateix decret llei, article 3, apartat 5, per a l’autorització dels projectes que es declaren d’esta manera, seran necessaris els informes d’ordenació del territori i paisatge favorables respecte d’inundacions, sobre riscos naturals o induïts en el territori, sobre l’afecció als connectors territorials definits en l’ETCV, i sobre paisatges de rellevància nacional o unitats de paisatge a què s’haja reconegut prèviament un valor alt o molt alt. Per tant, la declaració de prioritat energètica del projecte no implica l’autorització directa d’este, perquè requerix un informe favorable per part d’este servici pel que fa a l’afecció a connectors territorials, com és el cas que ens ocupa.

Quant a l’informe de Medi Natural que s’ha aportat, cal indicar que este no es pronuncia sobre la qüestió concreta que s’ha d’analitzar que demostre que la reducció de l’ample del corredor resultaria irrellevant.

Finalment, vista la nova documentació aportada, es comprova que no s’ha aportat informació concreta sobre el percentatge de l’ample del corredor que ocupa la planta. Per tant, no s’aporta cap justificació sobre el compliment de la reducció màxima permesa del 10 % de l’ample del corredor territorial afectat.

En conclusió de tot el que s’ha exposat, este servici es reitera en el que ja s’indicava en l’anterior informe emés».

En data 9 de desembre de 2022, el promotor reitera la sol·licitud de la declaració del projecte com a prioritari energètic, i sol·licita la suspensió del transcurs del termini màxim legal per a resoldre el procediment i notificar la resolució mentres no es resolga la declaració, o la no declaració, de la prioritat energètica, de conformitat amb l’article 22 de la Llei 39/2015, d’1 d’octubre, del procediment administratiu comú de les administracions públiques, i presenta documentació complementària.

Informe favorable condicionat de Gestió Territorial

Consta l’informe, de data 19 de desembre de 2022, del Servici de Gestió Territorial de la Direcció General de Política Territorial i Paisatge, en el qual es conclou el següent: «Per tot el que s’ha exposat, s’emet un informe que indica que l’estudi d’inundabilitat no s’adequa de manera suficient a l’ús previst, i es conclou que la instal·lació de la planta solar «Solar Fotovoltaica Requena 3», en el municipi de Requena (València), es considera compatible condicionada a les consideracions mencionades, ja que es troba parcialment afectada per perillositat d’inundació de nivell 6, mentres que la seua línia d’evacuació es considera compatible, ateses les determinacions de la normativa del PATRICOVA, altres normatives aplicable i les cartografies oficials d’ordenació del territori».

Modificació de la instal·lació

En data 13 de gener de 2023, el promotor aporta un escrit de resposta a l’informe del Servici d’Infraestructura Verda i Paisatge en el qual manifesta:

«Que es tenen en consideració les restriccions que s’arrepleguen en l’informe que remet el Servici d’Infraestructura Verda i Paisatge.

Que, en conseqüència, el projecte d’execució de la planta fotovoltaica objecte d’este expedient respectarà la restricció que limita l’ocupació de l’ample al 10 % del corredor territorial afectat pel projecte; sempre que no s’haja obtingut la condició de projecte prioritari energètic, d’acord amb el que establix el DL 1/2022.

Que este promotor es compromet a adaptar la implantació del projecte de la planta fotovoltaica denominada «Solar Fotovoltaica Requena 3» en el projecte d’execució, de manera que es respecte la mencionada limitació de reducció de l’ample del corredor territorial, i mantindre el compliment de la resta de requeriments del Servici d’Infraestructura Verda i Paisatge».

En dates 20, 23 i 24 de gener de 2023, el promotor aporta nova documentació, en la qual es modifica la ubicació de la instal·lació. La instal·lació pretesa finalment (segons el projecte de data 24 de gener de 2023) té una potència instal·lada d’11,7 MWn i una potència dels mòduls fotovoltaics de 13,3 MWp, i els mòduls passen a ocupar, exclusivament, la parcel·la 1 del polígon 94 de Requena, però se situen en una part de la parcel·la diferent de la que es va sotmetre a informació pública. La línia subterrània d’evacuació exclusiva se situa en les parcel·les 1, 12 i 123 del polígon mencionat.

Informe favorable condicionat d’Infraestructura Verda i Paisatge

En data 25/01/2023, s’emet un informe favorable condicionat del Servici d’Infraestructura Verda i Paisatge relatiu a la nova ubicació del projecte.

Declaració d’impacte ambiental

Per part de l’òrgan ambiental, es formula la declaració d’impacte ambiental, de data 9 de febrer de 2023, i es considera acceptable el projecte de la central fotovoltaica de 13,3 MWp i la seua línia d’evacuació, la qual té efectes retroactius en data 25 de gener de 2023.

Al·legacions

En data 13 de març de 2023, es rep un escrit d’al·legacions d'Ángeles Lladró Sala, que actua en nom i representació de la mercantil Agro Immobiliaria, SL., com a propietària de les parcel·les a on se situarà la instal·lació.

Requeriments

El 14 de març de 2023, es remet un requeriment al promotor en virtut dels condicionats establits en la declaració d’impacte ambiental. El 5 d’abril de 2023, el promotor sol·licita una ampliació del termini per a l’esmena, i presenta documentació el 19 d’abril.

En la documentació presentada s’inclou el projecte de la instal·lació pretesa finalment (de data 19 d’abril de 2023), amb una potència instal·lada d’11,7 MWn i una potència dels mòduls fotovoltaics de 13,3 MWp, en el qual els mòduls ocupen la parcel·la 1 del polígon 94 de Requena, i la línia subterrània d’evacuació exclusiva, les parcel·les 7 i 123 del polígon mencionat.

En data 11 de maig de 2023, es traslladen al promotor les al·legacions rebudes per part d’Agro Immobiliària, SL., i se li advertix que, si no acredita la disponibilitat, o el compromís de la disponibilitat, d’almenys un 25 % dels terrenys sobre els quals es projecta la central fotovoltaica, s’incompliran les condicions d’admissió a tràmit de la sol·licitud i es podrà declarar la desaparició sobrevinguda de l’objecte de la sol·licitud. En data 31 de maig de 2023, el titular sol·licita una ampliació del termini per a esmenar el que es requerix.

Desistiment

En data 8 de juny de 2023, el sol·licitant presenta el desistiment de la sol·licitud d’autorització de la instal·lació, d’acord amb el que s’establix en l’article 84.2. de la Llei 39/2015, d’1 d’octubre, del procediment administratiu comú de les administracions públiques, per causa sobrevinguda.

En l’escrit presentat indica que no s’ha arribat a un acord sobre les parcel·les a on es planteja implantar finalment la planta solar fotovoltaica Requena 3 per causes alienes a este promotor, únicament imputables al titular de les parcel·les afectades, en este cas, Agro Immobiliària, SL.

*Fonaments de dret*

Primer. La instrucció i resolució d’este procediment administratiu correspon a la Generalitat Valenciana, ja que la instal·lació elèctrica objecte d’este radica íntegrament en el territori de la Comunitat Valenciana, i no s’emmarca en les que preveu l’article 3.13 de la Llei 24/2013, de 26 de desembre, del sector elèctric, que són competència de l’Administració general de l’Estat.

Segon. D’acord amb el que disposa l’article 4.1.b del Decret 88/2005, de 29 d’abril, regulador dels procediments d’autorització d’instal·lacions de producció, transport i distribució d’energia elèctrica que són competència de la Generalitat, concordat amb el Decret 226/2023, del Consell, de 19 de desembre, pel qual s’aprova el Reglament orgànic i funcional de la Conselleria d’Innovació, Indústria, Comerç i Turisme, correspon a la Direcció General d’Energia i Mines la resolució d’este procediment, ja que la potència que s’instal·larà supera els 10 MW.

Tercer. D’acord amb l’article 53.1 de la Llei 24/2013, de 26 de desembre, del sector elèctric, i amb l’article 7 del Decret 88/2005, de 29 d’abril, del Consell de la Generalitat, la construcció de les instal·lacions de producció d’energia elèctrica requerix una autorització administrativa prèvia i una autorització administrativa de construcció.

Quart. Com que es tracta d’una central fotovoltaica que s’implantarà en sòl no urbanitzable, tenint en compte el que establix l’article 7.3 del Decret 88/2005, de 29 d’abril, és aplicable el procediment que establix el capítol II del títol III del Decret llei 14/2020, de 7 d’agost, del Consell, de mesures per a accelerar la implantació d’instal·lacions per a l’aprofitament de les energies renovables per l’emergència climàtica i la necessitat de la reactivació econòmica urgent.

Quint. D’acord amb l’article 21.5 de la Llei 24/2013, de 26 de desembre, formaran part de la instal·lació de producció les seues infraestructures d’evacuació, que inclouen la connexió amb la xarxa de transport o de distribució i, si és el cas, la transformació d’energia elèctrica.

Sext. Segons l’article 94 de la Llei 39/2015, d’1 d’octubre, del procediment administratiu comú de les administracions públiques, tot interessat podrà desistir de la seua sol·licitud. L’Administració acceptarà de pla el desistiment, i declararà conclús el procediment llevat que, havent-se personat en este tercers interessats, hagen instat estos la continuació en el termini de deu dies des que se’ls va notificar el desistiment.

Vist el que s’ha exposat i els preceptes legals citats, i altres disposicions aplicable, la Direcció General d’Energia i Mines

RESOL

*Primer*

Acceptar el desistiment de la sol·licitud formulada per Solar Acamar Requena, SLU, de l’autorització d’implantació en sòl no urbanitzable, autorització administrativa prèvia i autorització administrativa de construcció corresponent a la central fotovoltaica solar fotovoltaica Requena 3, d’11,7 MWn de potència instal·lada i la seua infraestructura exclusiva d’evacuació, que se situarà en les parcel·les 1, 7 i 123 del polígon 94 del terme municipal de Requena (València), i declarar conclús el procediment.

*Segon*

Ordenar:

La publicació d’esta resolució en el *Diari Oficial de la Generalitat Valenciana*, en el *Butlletí Oficial de la Província de València*  i en la seu electrònica d’esta conselleria (<https://cindi.gva.es/es/web/energia>, en castellà, i <https://cindi.gva.es/va/web/energia>, en valencià), en l’apartat «Informació pública d’energia», de conformitat amb l’article 31 del Decret llei 14/2020, de 7 d’agost, del Consell, de mesures per a accelerar la implantació d’instal·lacions per a l’aprofitament de les energies renovables per l’emergència climàtica i la necessitat de la urgent reactivació econòmica.

La notificació d’esta resolució al sol·licitant, Solar Acamar Requena, SLU, a totes les administracions públiques, els organismes públics i les empreses del servici públic o de servicis d’interés econòmic general que van intervindre, o que puguen haver intervingut, en el procediment i als interessats, així com al gestor de la xarxa i transportista Red Eléctrica d’Espanya, SAU, que va concedir els permisos d’accés i connexió.

Tot això, de conformitat amb el que disposen els articles 30 i 31 del Decret llei 14/2020, de 7 d’agost, del Consell, de mesures per a accelerar la implantació d’instal·lacions per a l’aprofitament de les energies renovables per l’emergència climàtica i la necessitat de la urgent reactivació econòmica.

Contra esta resolució, que no posa fi a la via administrativa, es pot interposar un recurs d’alçada davant de la Secretaria Autonòmica d’Indústria, Comerç i Turisme, en el termini d’un mes, comptat a partir de l’endemà del dia en què tinga lloc la notificació de la present, d’acord amb el que disposen els articles 121 i 122 de la Llei 39/2015, d’1 d’octubre, del procediment administratiu comú de les administracions públiques.

  

València, 11 de setembre de 2024

Manuel Argüelles Linares

Director general d'Energia i Mines